b'\n_START_ARTICLE_\nSkj\xc3\xa6rg\xc3\xa5rdsdoktoren\n_START_SECTION_\nInnspillingsfakta\n_START_PARAGRAPH_\nSkj\xc3\xa6rg\xc3\xa5rdsdoktoren ble spilt inn p\xc3\xa5 Dalar\xc3\xb6, Orn\xc3\xb6 og Huvudsk\xc3\xa4r i Haninge kommune, Landsort i Nyn\xc3\xa4shamn kommune, Sandhamn i V\xc3\xa4rmd\xc3\xb6 kommune samt p\xc3\xa5 Resar\xc3\xb6 i Vaxholm kommune. I serien filmes Orn\xc3\xb6 som fastlandet og fastlandet Dalar\xc3\xb6 som \xc3\xb8ya Salt\xc3\xb6. \xc2\xabSk\xc3\xa4rg\xc3\xa5rdskliniken\xc2\xbb er et privat sommerhus i tettstedet Bj\xc3\xb6rnhuvud i Roslags-Kulla sogn, fem mil nord\xc3\xb8st for Stockholm. Del 18 ble derimot delvis spilt inn  i Hudiksvall p\xc3\xa5 grunn av for lite sn\xc3\xb8 i Stockholm._NEWLINE_Innspillingen av en film med tittelen Sk\xc3\xa4rg\xc3\xa5rdsdoktorn og alle rollefigurene fra TV-serien var tenkt p\xc3\xa5begynt i 2010, men planene ble aldri realisert.\n_START_SECTION_\nHandling\n_START_PARAGRAPH_\nSerien utspiller seg p\xc3\xa5 den fiktive \xc3\xb8ya Salt\xc3\xb6 i Stockholms skj\xc3\xa6rg\xc3\xa5rd hvor legen Johan Steen kommer for \xc3\xa5 ta over legeklinikken etter sin svigerfar Axel Holtman. Holtman hadde regnet med at hans datter Eva, som ogs\xc3\xa5 er Johan Steens hustru, skulle komme, men hun har blitt igjen i Afrika hvor hun arbeider for organisasjonen Leger uten grenser. Holtman blir meget oppr\xc3\xb8rt og skuffet over dette, for det var i begynnelsen tenkt at Eva - og ikke ektemannen - skulle ta over klinikken. Johan Steen flytter til \xc3\xb8ya sammen med datteren Wilma. P\xc3\xa5 klinikken arbeider ogs\xc3\xa5 den barske pleiersken Berit og i n\xc3\xa6rheten bor hennes bror, skj\xc3\xa6rg\xc3\xa5rdsoriginalen S\xc3\xb6ren Rapp. I begynnelsen av serien stiller innbyggerne seg tvilende til Johans behandlingsmetoder og Wilma blir mobbet p\xc3\xa5 skolen bare fordi hun kommer fra Afrika. Etter en helted\xc3\xa5d, som hun og faren utf\xc3\xb8rer i andre del, blir de begge mer akseptert._NEWLINE_Johan Steen er en kompetent lege, men litt for yrkesmessig og br\xc3\xa5 etter \xc3\xb8yboernes smak. N\xc3\xa5r de ikke liker hans diagnoser eller forslag til behandling g\xc3\xa5r de til den gamle popul\xc3\xa6re doktor Holtman. Han triumferer og vil ikke erkjenne at hans svigers\xc3\xb8nn har bedre medisinske kunnskaper. Forholdet mellom Johan og datteren Wilma lider av at han p\xc3\xa5 grunn av jobben ofte m\xc3\xa5 etterlate henne alene. Naturligvis savner hun ogs\xc3\xa5 sin mor. N\xc3\xa5r Wilma blir mobbet p\xc3\xa5 skolen og Johan fors\xc3\xb8ker \xc3\xa5 prate med den kvinnelige l\xc3\xa6reren om dette, benekter hun problemet totalt. Wilma blir sint p\xc3\xa5 sin far og synes at han gj\xc3\xb8r alt verre. N\xc3\xa5r Wilma har blitt akseptert gj\xc3\xb8r hun alt for \xc3\xa5 passe inn og bryter sin fars regler.'